अस्पताल दे ऐमरजैंसी गेट दे सामनै-कार, बैगन, ऐम्बुलैंस- पी.पी. -खट्ट-खट्ट-खड़ाक। मुर्दे ते जख्मी स्ट्रेचरें उप्पर। पिच्छे हटो। रस्ता छोड़ो, पिच्छे हटो। पीले मुहें आले, पट्ट दे फट्टे दे कोटें, धागे दे टांके लाइयै गण्ढे दे प्लास्टक दे बूटें ते लम्मियें घंडिएं, आह्‌ले, अन्दरले दरोआजे कोल ढुकी आये दे प्हाड़िये त्र’बकियै रस्ता छोड़दे न। हर स्ट्रेचर दे रेह्‌ड्डएं दे चलने दी बक्खरी—बक्खरी छेड़—चरींऽ-चरींऽ खट्ट-खटाक खट-खटाक, जि’यां बक्खरियां-बक्खरियां भाशां बोल्लियै अपनी पन्छान बनाऽ करदे होन।